**Digte & Lyd vol. 4 – Debutanterne digter os gennem decembermørket**

*Fire, unge talenter stiller skarpt på deres versioner af det moderne liv, når VEGA endnu en gang præsenterer Digte & Lyd. Denne gang i en tæt og intim version tirsdag den 13. december i Ideal Bar.*

Vi glæder os til at for fjerde gang at præsentere vores lyrik-arrangement Digte & Lyd.

Endnu en gang skal vi opleve, hvordan lyrik, poesi og musik kan gå op i en højere enhed. Tre af Danmarks største forfattertalenter kommer sammen med aftenens dj til at skabe helt unikke oplevelser i krydsfeltet mellem lyrik og musik.   
  
Krydsfeltet favner denne gang noget af alt det, vi kan glæde os til fra de nye generationer af forfattere. Aftenen bliver mere intim end tidligere, da Digte & Lyd vol. 4 finder sted i Ideal Bar. Scenen er vores mindste, men rummets afslappede dagligstue-stemning er det perfekte bagtæppe for de tre debuterende forfatteres ord.

**Niels Henning Falk Jensby** har netop modtaget BogForums debutantpris for romanen *Techno*, som han udgav i september. Bogen fik blandt andet [fem hjerter i Politiken](http://politiken.dk/kultur/boger/skonlitteratur_boger/premium/ECE3366576/fantastisk-debutroman-om-techno-homosex-og-en-slags-genfoedsel/), og er Niels Henning Falk Jensbys første udgivelse efter at være blevet uddannet på Forfatterskolen sidste år.

**Victor Boy Lindholm** debuterede i 2014 med digtsamlingen *GULD* på forlaget Kronstork. Tidligere har Victor Boy Lindholm udgivet hæftet DRONE samt JUSTIN, og du kan finde flere af hans ord på bloggen [JEGKIGGERPAAMAANENOGSIGERVADSAA](http://jegkiggerpaamaanenogsigervadsaa.dk/).

**Sofie Diemer Leonhardt**debuterede som forfatter i 2016 med digtsamlingen *LOL-LITA*. Digtsamlingen kredser om ungdommen, om livet mellem virkelighed og ideal samt

den sårbarhed, der knytter sig til kroppen, om ensomhed, om begær og om sex.

De tre talenter er udvalgt af Christina Thiemer fra Politikens Boghal, digteren Caspar Eric og musikeren Mikkel Grevsen. Forfatternes ord får i løbet af aftenen selskab af Julius Sylvests produktioner.  
  
**Julius Sylvests** talent som dj og producer af en meget iørefaldende omgang tropical bass har tiltrukket opmærksomhed verden over. Ikke mindst fra verdensstjernen Diplo, der faldt for kombinationen af tribal-rytmer, avancerede trommemønstre, skæve synths samt skandinavisk skarphed og sensibilitet.

Tag en pause fra december-ræset og lad disse fire fabelagtige talenter fylde godt op på din velværekonto. Billetprisen er så lille, at der også er råd til et glas lunende portvin i baren.

**Fakta om koncerten**

Digte & Lyd vol. 4

Tirsdag d. 13. december kl. 20.00

Ideal Bar, Enghavevej 40, 1674 København V

Billetpris 60 kr. + gebyr

Billetsalget starter i dag via vega.dk og Ticketmaster